b'\n_START_ARTICLE_\nRudy Gay\n_START_SECTION_\nRani \xc5\xbeivot\n_START_PARAGRAPH_\nRudy Gay ro\xc4\x91en je u Baltimoreu, dr\xc5\xbeava Maryland. Prve dvije srednjo\xc5\xa1kolske sezone proveo je u "Eastern Technical High School", a u tre\xc4\x87oj godini odlazi u srednju \xc5\xa1kolu "Spalding". Tijekom te godine zapazili su ga lokalni novinari koji su ga smjestili u najbolji sastav grada. Kao senior je u prosjeku bilje\xc5\xbeio sjajnih 21 poen, devet skokova, \xc4\x8detiri blokade i dvije osvojene lopte, a u dvije sezone sa mom\xc4\x8dadi postao je najbolji bloker i tre\xc4\x87i skaka\xc4\x8d u povijesti \xc5\xa1kole. Sjajne brojke donijele su mu mnogo individualnih nagrada, a u mno\xc5\xa1tvu izbora bio je u najboljoj petorci srednjo\xc5\xa1kolaca. \xc5\xa0to se ti\xc4\x8de njegovih internacionalnih nastupa, Gay je igrao na Nike Hoops Summitu 2004., na kojemu je zabio 14 poena.\n_START_SECTION_\nSveu\xc4\x8dili\xc5\xa1te\n_START_PARAGRAPH_\nUsprkos zagarantiranom mjestu u prvom krugu drafta, Gay odlu\xc4\x8dio se za postupan napredak i odlazak u Connecticut Huskiese. Kao freshman odigrao je solidnu sezonu: 12 poena, pet skokova i dvije blokade \xc5\xa1to je velika stvar s obzirom da je igrao na velikom sveu\xc4\x8dili\xc5\xa1tu. Zbog toga je zaslu\xc5\xbeio naslov najboljeg rookiea Big East konferencije, po Sporting Newsu bio je najbolji freshman, a u brojnim drugim izborima svrstavan je u najbolju petorku freshmana._NEWLINE_Kao igra\xc4\x8d druge godine, Gay je prosje\xc4\x8dno u 33 minute upisivao je 15 poena, \xc5\xa1est skokova te po dvije kra\xc4\x91e i blokade u prosjeku, \xc4\x8dime je zaslu\xc5\xbeio izbor u prvu All-American mom\xc4\x8dad. Huskiesi su regularni dio sezone zavr\xc5\xa1ili na prvom mjestu s u\xc4\x8dinkom 30-3, ali su u \xc4\x8detvrtfinalu izgubili od George Masona, usprkos 20 poena i \xc5\xa1est skokova Rudya Gaya. U svojoj drugoj sezoni je pokazao previ\xc5\xa1e oscilacija u igri, \xc5\xa1to je odbilo NBA mom\xc4\x8dadi od razmi\xc5\xa1ljanja o Gayu kao prvom izboru drafta._NEWLINE_Jedan od primjera koji ocrtavaju taj problem su dvije utakmice sa samog po\xc4\x8detka sezone: protiv Arkansasa je postigao 28 poena uz \xc4\x8detiri osvojene lopte i pregr\xc5\xa1t pogo\xc4\x91enih \xc5\xa1uteva, da bi se dan kasnije protiv Arizone osramotio sa \xc5\xa1est poena i pet izgubljenih lopti sa \xc5\xa1utom 2/10.\n_START_SECTION_\nNBA draft\n_START_PARAGRAPH_\nIzabran je kao 8. izbor NBA drafta 2006. od strane Houston Rocketsa. Gay je bio razo\xc4\x8daran niskom pozicijom na draftu, nego \xc5\xa1to je o\xc4\x8dekivao. Usprkos niskoj poziciji na draftu, mnoge su mom\xc4\x8dadi htjele vidjeti Gaya u svojim redovima. Gay je u razmjeni igra\xc4\x8da zajedno s Stromileom Swiftom zamjenjen u Memphis Grizzliese, dok su Rocketsi dobili Shanea Battiera.\n_START_SECTION_\nMemphis Grizzlies\n_START_PARAGRAPH_\nGay je u rookie sezoni u prosjeku postizao 10.8 poena, 5.5 skokova i 1.3 asistencije, ali Grizzliesi su ostvarili samo 22 pobjede i ostali bez doigravanja. U svojoj drugoj sezoni, Gay je nakon odlaska Pau Gasola u Los Angeles Lakerse postao vode\xc4\x87im strijelcem svoje mom\xc4\x8dadi. U prosjeku je postizao  20.1 poena, 6.2 skoka i 2.0 asistencije, ali opet su Grizzliesi ostvarili samo 22 pobjede u sezoni.'